HU Az Európai Unió Hivatalos Lapja C 89/7

Értesítés a Belaruszból származó kálium-klorid behozatalára alkalmazandó dömpingellenes intézkedésekkel kapcsolatos részleges időközi felülvizsgálati eljárás megindításáról

(2005/C 89/04)

A Bizottsághoz a 384/96/EK tanácsi rendelet (1) (a továbbiakban: az alaprendelet) 11. cikkének (3) bekezdése értelmében részleges időközi felülvizsgálati kérelmet nyújtottak be.

1. Felülvizsgálati kérelem

A kérelmet Belarusz egyetlen exportáló termelője, a Republican Unitary Enterprise PA Belaruskali (a továbbiakban: a kérelmező) nyújtotta be.

A kérelem hatályát a kérelmezőt érintő dömping kivizsgálására korlátozzák.

2. A termék

A felülvizsgálat tárgyát képező termék Belaruszból származó kálium-klorid (a továbbiakban: az érintett termék), amely jelenleg a 3104 20 10, 3104 20 50, 3104 20 90 KN-kód alá tartozik, valamint a jelenleg az ex 3105 20 10, ex 3105 20 90, ex 3105 60 90, ex 3105 90 91 és ex 3105 90 99 KN-kód alá tartozó különleges keverékek. A KN-kódok csak tájékoztató jellegűek.

3. Jelenlegi intézkedések

A jelenleg hatályos intézkedés a 3068/92/EK tanácsi rendelettel (2) kivetett végleges dömpingellenes vám.

4. A felülvizsgálat indítéka

A 11. cikk (3) bekezdése értelmében benyújtott kérelem azon, a kérelmező által szolgáltatott nyilvánvaló bizonyítékon alapul, hogy részéről az intézkedéseket megalapozó körülmények megváltoztak, és ezek a változások tartósnak bizonyulnak.

A kérelmező állítja és bizonyítékokkal alátámasztja, hogy megfelelő piacgazdasági berendezkedésű harmadik ország normálértéke, valamint az EU-ba irányuló exportárai hosszabb időszak alatt történő összehasonlításával a jelenlegi intézkedések szintjénél jóval alacsonyabbra lehetne csökkenteni a dömpinget. Következésképpen a korábban megállapított dömping szintjén alapuló intézkedések fenntartása már nem szükséges a dömping ellensúlyozására.

5. Eljárás a dömping meghatározására

Miután a tanácsadó bizottsággal folytatott konzultációt követően a Bizottság megállapította, hogy a részleges időközi felülvizsgálat megindításához elegendő bizonyíték áll rendelkezésre, az alaprendelet 11. cikke (3) bekezdése értelmében felülvizsgálatot kezdeményez a kérelmező dömpingkülönbözetének és az érintett termék Közösségbe történő importjára kivetendő vám szintjének meghatározása céljából.

A vizsgálat felméri, hogy az (1) bekezdésben említett kérelmezőt illetően szükséges-e a fennálló intézkedések folytatása, megszüntetése vagy módosítása.

a) Kérdőív

A vizsgálathoz szükségesnek ítélt információk beszerzése érdekében a Bizottság kérdőíveket küld ki a kérelmezőnek és az érintett exportőr ország hatóságainak. Ezen információknak és az alátámasztó bizonyítéknak ezen értesítés 6. bekezdése a) pontjának i. alpontjában meghatározott határidőn belül be kell érkeznie a Bizottsághoz.

b) Információgyűjtés és meghallgatások tartása

Valamennyi érintett felet felkérik, hogy nézeteit ismertesse, és a kérdőívekre adott válaszokon kívül egyéb információkat és alátámasztó bizonyítékokat szolgáltasson. Ezen információknak és az alátámasztó bizonyítéknak ezen értesítés 6. bekezdése a) pontjának i. alpontjában meghatározott határidőn belül be kell érkeznie a Bizottsághoz.

A Bizottság meghallgathatja továbbá az érdekelt feleket azzal a feltétellel, hogy azok olyan kérelmet nyújtanak be, amely bizonyítja, hogy meghallgatásuknak különleges okai vannak. E kérelmet ezen értesítés 6. bekezdése a) pontjának ii. alpontjában meghatározott határidőn belül kell benyújtani.

c) A piacgazdasági berendezkedésű ország kiválasztása

A korábbi vizsgálatban, amely a meglévő intézkedések meghozásához vezetett Kanada került kijelölésre mint a rendes érték meghatározásához alkalmas, piacgazdasági berendezkedésű ország Belarusz tekintetében. A Bizottság az alaprendelet 2. cikke (7) bekezdése értelmében azt tervezi, hogy újra Kanadát jelöli ki erre a célra. Az érdekelt feleket felkérik arra, hogy ezen értesítés 6. pontja b) alpontjában meghatározott határidőn belül véleményezzék a fenti ország helytállóságát.

6. Határidők

a) Általános határidők

i. Olyan feleknek, akik jelentkezni kívánnak, illetve kérdőívre adott válaszokat, vagy bármely más információt kívánnak benyújtani

Eltérő rendelkezés hiányában az érdekelt feleknek – amennyiben ellenvetéseiket figyelembe kell venni a vizsgálat során – ezen értesítésnek az Európai Unió Hivatalos Lapjában való kihirdetését követő 40 napon belül jelentkezniük kell a Bizottságnál, írásban ismertetniük kell nézeteiket, és be kell nyújtaniuk a kérdőívre adott válaszaikat, illetve az egyéb információkat. Figyelembe kell venni, hogy az alaprendeletben megállapított eljárási jogok többségének gyakorlása attól függ, hogy a felek a fent említett időtartamon belül jelentkeznek-e. Továbbá a kérdőívre adott válaszokat a kérelmezőnek a fent említett 40 napos határidő lejárta előtt kell benyújtania.

ii. Meghallgatások

Az érdekelt felek ugyanezen 40 napos határidőn belül bizottsági meghallgatásra jelentkezhetnek.

b) A piacgazdasági berendezkedésű ország kiválasztására megállapított különleges határidő

A vizsgálatban részt vevő felek véleményezhetik Kanada helytállóságát, amely ország az ezen értesítés (5) bekezdésének c) pontjában említettek értelmében Belarusz tekintetében a rendes érték megállapítása céljából piacgazdasági berendezkedésű országnak tekintendő. E véleményeknek ezen értesítésnek az Európai Unió Hivatalos Lapjában való kihirdetését követő 10 napon belül be kell érkezniük a Bizottsághoz.

7. Írásbeli beadványok, kérdőívekre adott válaszok és levelezés

Az érdekelt felek valamennyi beadványát és kérelmét írásban kell benyújtani (nem elektronikus formátumban, kivéve ha másképp határozzák meg), és fel kell tüntetni az érdekelt fél nevét, címét, e-mail címét, telefon-, fax- és/vagy telexszámát. Az érdekelt felek valamennyi bizalmas írásos beadványát, az ezen értesítésben kért információkat is beleértve, a kérdőívekre adott válaszait és levelezését, „Korlátozott hozzáférés” (3) felirattal jelölik meg; ezeket az alaprendelet 19. cikke (2) bekezdésének megfelelően egy nem titkos változat is kíséri, amelyet az „AZ ÉRDEKELT FELEK ÁLTALI VIZSGÁLATRA” felirattal jelölik meg.

A Bizottság levelezési címe:

European Commission Directorate General for Trade Directorate B Office: J-79 5/16 B-1049 Brussels Fax (+32-2) 295 65 05 Telex: COMEU B 21877.

8. Az együttműködés hiánya

Azokban az esetekben, ha valamelyik érdekelt felek bármelyike megtagadja a szükséges információkhoz való hozzáférést, vagy azokat nem szolgáltatja a határidőkön belül, illetve ha a vizsgálatot jelentősen hátráltatja, a rendelkezésre álló tények alapján átmeneti vagy végleges, megerősítő, akár nemleges ténymegállapítások tehetők az alaprendelet 18. cikkével összhangban.

Ha megállapítást nyer, hogy az érdekelt felek bármelyike hamis vagy félrevezető információkat szolgáltatott, ezeket az információkat figyelmen kívül kell hagyni, és a rendelkezésre álló tényeket lehet használni. Ha valamelyik érdekelt fél nem, vagy csak részben működik együtt, és ennek alapján a ténymegállapításokat az alaprendelet 18. cikkével összhangban rendelkezésre álló tényekre alapozzák, előfordulhat, hogy számára az eredmény kevésbé lesz kedvező annál, mint abban az esetben, ha együttműködött volna.

(1) HL L 56., 1996.3.6., 1. o. A legutóbb a 461/2004/EK tanácsi rendelettel (HL L 77., 2004.3.13., 12. o.) módosított rendelet.

(2) HL L 308., 1992.10.24., 41. o. A legutóbb a 992/2004/EK tanácsi rendelettel (HL L 182., 2004.5.19., 23. o.) módosított rendelet.

(3) Ez azt jelenti, hogy a dokumentum csak belsőleg használható. Védelem alatt áll az 1049/2001/EK európai parlamenti és tanácsi rendelet 4. cikke értelmében (HL L 145., 2001.5.31., 43. o.). A 384/96/EK tanácsi rendelet 19. cikke szerint (HL L 56., 1996.3.6., 1. o.) és az 1994 évi GATT VI. cikkét végrehajtó WTO Egyezmény (Dömpingellenes megállapodás) 6. cikke szerint bizalmas dokumentumnak minősül.